Mikrobølgestråle kan oplade droner i luften

Kina har demonstreret en teknologi, som kan gøre droner langt mere udholdende i luften. I et nyt forsøg lykkedes det et kinesisk forskerhold at sende energi fra jorden og op til en drone under flyvning via mikrobølger.

Ifølge South China Morning Post kunne systemet holde en fastvinget drone flyvende i mere end tre timer. Det er opsigtsvækkende, fordi hele ideen er at slippe for de pauser, der normalt opstår, når droner skal lande for at få skiftet batteri eller blive ladet op.

Droner kan blive i luften meget længere

Hvis en drone kan få strøm nedefra, behøver den ikke vende tilbage til basen lige så ofte. Det kan give langt længere operationer med overvågning, rekognoscering og elektronisk krigsførelse. Samtidig kan teknologien ændre selve måden, droner bliver bygget på. Når der ikke er samme behov for store batterier ombord, kan pladsen i stedet bruges på kameraer, sensorer eller andet udstyr. Det betyder, at mindre droner på sigt kan løse større opgaver.

Demonstrationen foregik ikke under rolige laboratorieforhold. Systemet skal efter sigende have kunnet sende energi stabilt, selv mens både dronen og den jordbaserede sender var i bevægelse. Det er netop her, udfordringen normalt ligger. Energistrålen skal ramme præcist, og det kræver konstant justering, hvis både mål og afsender flytter sig.Forskerholdet skal have løst det ved at kombinere GPS, sporing i realtid og dronens egne flysystemer.

Kina og USA er i samme kapløb

Kina er ikke alene om at jagte teknologien. I USA arbejder både forsvarsforskere og private virksomheder også med systemer, der kan levere strøm til droner i luften. Her bliver der blandt andet eksperimenteret med laser. Laser kan være meget præcis og række langt, men er også mere sårbar over for tåge, støv og dårligt vejr. Mikrobølger kan til gengæld være mere robuste under vanskelige forhold og kan potentielt bruges til flere droner på én gang. Det gør teknologien interessant i situationer, hvor mange droner skal holdes kørende samtidig.

Der er ikke tale om noget, almindelige forbrugere kommer til at bruge med det samme. Teknologien peger tydeligt mod militære formål og avancerede professionelle systemer.

Men droner er på vej ind i en ny fase, hvor begrænsningen ikke længere kun handler om batteritid. Hvis strøm kan sendes op til dem fra jorden, mens de flyver, kan de blive langt sværere at stoppe.

Mikrobølgestråle kan oplade droner i luften