Politiets kinesiske droner suger data

Det danske politi benytter ofte droner, eksempelvis når der skal søges efter forsvundne personer. I løbet af de seneste seks år indkøbt cirka 130 kinesiske droner. De kommer alle sammen fra firmaet DJI, på trods af, at de af USA anklages for at bistå Kinas militær. Det skriver Politiken.

I USA tør militæret ikke købe droner fra DJI af frygt for spionage og risiko for cyberangreb. Derfor vækker indkøbene også bekymring. Både hos PET og hos Andreas Graae, der er droneekspert og adjunkt ved Institut for Militær Teknologi på Forsvarsakademiet.

– Al den data, som man ved bliver suget ned til Kina, udgør jo bare en risiko. Derfor kan det også godt overraske lidt, at myndigheder som politiet stadig bruger de teknologier. Skulle der opstå en sikkerhedsmæssig situation, så har kineserne en kortlægning over, hvordan politiet arbejder og hvilke teknologier, de har til rådighed, siger han til TV 2.

PET vil ikke kommentere på de konkrete kinesiske droner fra DJI. Men sikkerhedstjenesten siger til Politiken, at kinesiske teknologi, der giver dem adgang til store mængder brugerdata, udgør en spionagerisiko.

Rigspolitiet siger i et skriftligt svar til TV 2 at man fremover vil “”indarbejde konkrete krav til politiets indkøb af droner”. Det sker for at minimere sikkerhedsrisici.

– Desuden sker anvendelsen af en drone altid efter en konkret sikkerhedsvurdering i relation til den operative opgave, hvilket også er gældende for de droner, som politiet allerede anvender, skriver Rigspolitiet til TV 2.

Politiets kinesiske droner suger data